104 年全國語文競賽原住民族語朗讀【建和卑南語】 國小學生組 編號 2 號
salaw ku sahar mekan da vurasi nu demaderu di nu ma’avay da kinaveras i nani mu, tu ’uriyay da vurasi. salaw imaran nu mekan ku. nu cemaulr ku da menaniwan na kinerang na vurasi mu, payas ku cemima’ mekan.
marekamelrimelri na vurasi harem. ulra na dangdarang; na maruru’; na vulreci’. na ngarus; na ’angevu.
adaman duwa i mulri na ma’inay kaniyam mudangiya. penauwa kare’a’alri mi. “ mumu mekana ta! ” kema ku kantaw. mukuwa ku melaka da kaysing di ’aracip. ku patariyaw da maderu i mulri. ku pakacasanay da duwaya da vurasi kantu maderu. madiyadi di tu na’una’uway tu kaysing di kiyumalr “ uniyan mu da vulas? ” kema kiyumalr kani nani. madakedak i nani. “ ama kumuda diyamaw? ” “ adi ku sahar mekan da vurasi ” kema temuvang i mulri. tu payasaw ’emaracip na vurasi puwa kanangku kaising i nani.
venavati lra i mulri. “ a makiteng ku diya mu, salaw mi kalramalraman. uniyan mi da paysu cemima’ da vulas. nu piya kemangkang datuvurasi na cau mu, pulikudan mi maduk kana musama’ na vurasi. niyam savesavay di deruwaw mekan. na musama’ mu, niyam sariyaw pakadaw di apecaw. nu uniyam mi da akanan mu, mekan mi kana pinakadaw na vurasi masenga ta lra mu, semaseker mi remamed. harem nu mena’u ku diya da dineru a vurasi mu, payas ku paranger daku kinamakitengan ” kema.
salaw ku mianger kantu vinavatiyan kani mulri. harem mu, kalra’ayan ta lra inuwavaawan i punapunan di. nu maranger ta mekan da eman mu, tu payasanay ta cemima data ma’a’idangan. sadu ta akanan harem. nu eman mu, adi ta lraaman da akanan. salaw kuwaceng ini na kakuwayanan. kemay harem lra mu, ta lramanaw na akanan, ata mipapela’ remaranak da eman diya.